b'\n_START_ARTICLE_\nAbraham, Martin and John\n_START_SECTION_\nDion-innspilling\n_START_PARAGRAPH_\nDen originale versjonen, spilt inn av Dion, er en folkrock-produksjon med Phil Gernhard som produsent, og arrangert av John Abbott. Nerven i l\xc3\xa5ten er en forsiktig obo og fiolin som \xc3\xa5pner, deretter dukker harpe opp flere steder i sangen, blant annet helt avslutningsvis. I tillegg er det ogs\xc3\xa5 et flygelhorn, Vinnie Bell og Ralph Casale p\xc3\xa5 gitar, Nick DeCaro p\xc3\xa5 elektrisk orgel, bassgitar, og David Robinson p\xc3\xa5 trommer. I l\xc3\xb8pet av etterproduksjonen f\xc3\xb8lte Dion at l\xc3\xa5ten trengte mer dybde og la p\xc3\xa5 et spor der han spiller klassisk gitar, merkbart under blant annet bridge og avslutning._NEWLINE_L\xc3\xa5ten er ganske ulik rockesoundet som Dion hadde blitt kjent for tidlig i 1960-\xc3\xa5rene, og enda mer ulik Holler og Gernhards forrige samarbeid, humorsangen \xc2\xabSnoopy vs. the Red Baron\xc2\xbb fra 1966. \xc2\xabAbraham, Martin and John\xc2\xbb ble en hitsingle i USA sent i 1968, hvor den n\xc3\xa5dde fjerdeplass p\xc3\xa5 Billboard Hot 100, og fikk en gullplate av RIAA for over \xc3\xa9n million solgte eksemplarer. I Canada toppet den RPM 100 25. november 1968. I 2001 ble denne innspillingen rangert som nummer 248 i RIAAs Songs of the Century-liste. Singelen var ogs\xc3\xa5 popul\xc3\xa6r blant voksne lyttere, den n\xc3\xa5dde \xc3\xa5ttendeplass p\xc3\xa5 Billboards Easy Listening-unders\xc3\xb8kelse.'